Jelena Välbe
Jelena Välbe (vene keeles Елена Валерьевна Вяльбе; kuni 1987 Jelena Trubitsõna; sündinud 20. aprillil 1968 Magadanis) on endine NSV Liidu ja Venemaa suusataja. Välbe hakkas suusatamist treenima juba 1977. aastal. Eduka karjääri tippsportlasena lõpetas ta 29-aastaselt 1998. aasta olümpiamängudel Naganos. Välbe on 2005. aastast Venemaa suusakoondise peatreener.[viide?] Ta valiti 2010. aastal Venemaa murdmaasuusatamise föderatsiooni presidendiks ja ta on 2020. aastast Venemaa suusaliidu president. Ta valiti 2021. aastal Rahvusvahelise Suusaföderatsiooni nõukogusse, aga ta eemaldati kohalt 2022. aastal pärast seda, kui oli avaldanud toetust Venemaa sissetungile Ukrainasse. Septembris 2021 valiti ta Venemaa Riigiduuma liikmeks Ühtse Venemaa nimekirjas, aga ta keeldus mandaadist.